Annes prioriteringer betyder, at der er nogle ting på jobfronten, hun ikke griber ud efter i øjeblikket.

Selv om hun virkelig har lyst nogle gange.

Anne udgør lige nu hele HR-afdelingen på sin arbejdsplads og arbejder tæt sammen med firmaets direktør og en direktionskonsulent.

Hun er ved en håndværksvirksomhed, hvor medarbejderne typisk møder ind tidligt og derfor holder fyraften ved 14-15-tiden.

Det er omtrent på dette tidspunkt, hvor dampende har lagt sig en smule, at ledelsesgruppen for alvor har tid til at reflektere over, hvordan den skal gribe forskellige opgaver an.

De eftermiddagssnakke kan være 'sindssygt' svære at forlade, synes Anne.

Hun skal virkelig hanke op i sig selv og sige: 'Du skal afsted, selv om det er hamrende spændende.'

Der er ingen sure miner fra direktøren og direktionskonsulenten over, at hun smutter.

Det er udelukkende et issue for hende selv.

Ung og karriereforælder Små børn og høje ambitioner for karrieren - hvordan kringler man den? Det sætter dr.dk fokus på med dette tema, hvor vi taler med småbørnsforældre, der arbejder i brancher, som har ry for at være tidskrævende. Her fortæller en række yngre forældre om, hvordan de forener karriere og familieliv. Se hele temaet her.

Derudover betyder beslutningen, at der er nogle stillinger, hun ikke går efter lige nu.

Anne understreger, at hun er utrolig glad for sit nuværende job.

Hun udvikler sig hver dag og har masser af ansvar. Stillingen passer perfekt til, hvor hun er lige nu, men på sigt har hun ambitioner om at komme ind i større virksomhed, som har en decideret HR-afdeling. Sådan en afdeling kunne hun godt tænke sig at stå i spidsen for en dag.

Ligesom hun synes bestyrelsesposter og en stilling i konsulentbranchen, som har ry for at være relativt tidskrævende, lyder spændende.

De ting behøver bare ikke at ske lige nu.

For Anne giver det mening at forsøge at sprede livets store events ud over flere årtier.

- Hvis 30'erne både er der, hvor jeg bliver gift, køber hus, får børn og jagter de tunge stillinger, hvad er der så tilbage? Hvad skal jeg så løbe efter i 40'erne og 50'erne?

Anne bemærker, at nogle af livets store begivenheder ikke sådan lader rykke på sig.

Biologien gør, at det ikke er fuldstændig op til hende selv, hvornår børnene skal komme, og med deres ankomst giver det som oftest mening at investere i huset.

Karrieredrømmene er mere flytbare, mener hun.

Der er masser arbejdsår tilbage i hende, når Viggo og Frida rammer teenageårene og sikkert hellere vil hænge med vennerne end hjemme ved mama og papa.

- Det motiverer mig til at sige: 'Okay, det er i mine 40'ere og 50'ere, jeg virkelig gearer op på karrieredelen,' og så er jeg måske stadig lykkelig gift til den tid, fordi jeg ikke har brændt mit lys i begge ender ved at forsøge at nå det hele på én gang.

- Hvis jeg forsøgte at indfri alle karriereambitioner samtidig med, at jeg var mor til to små børn, hustru og veninde, ville jeg føle mig bagude hele tiden.